Østjyllands Politi efterlyser en ung mand, der søndag eftermiddag gjorde sig til røver og voldsmand ved Bauhaus i Tilst.

Klokken 15.13 blev en butiksdetektiv opmærksom på manden, som, han syntes, udviste mistænkelig adfærd.

Detektiven besluttede sig derfor for at følge efter ham inde i butikken. Ved værktøjsgangen bemærkede han, at manden tog en pakke fra området med hobbyknive, og han fulgte ham derefter lidt rundt i butikken.

Læs også Dræbte hustru og sendte billeder af hende på Messenger: "Har slået horeungen ihjel"

På et tidspunkt mistede detektiven ham af syne, men da manden gik igennem kasselinjen uden at betale for noget, fulgte butiksdetektiven i første omgang bare efter, da han ikke vidste, om manden i mellemtiden havde lagt varerne fra sig.

Ude på parkeringspladsen så han dog, at manden nu tog pakken med kniven op fra bukselinningen og pakkede kniven ud, hvorefter han gik hen til et busstoppested.

Detektiven tilkaldte forstærkning og gik herefter hen til manden, præsenterede sig og gjorde ham opmærksom på, at han havde set ham tage kniven fra Bauhaus uden at betale for den og bad ham følge med tilbage til butikken. Manden sagde, at han havde kastet kniven fra sig, men fulgte alligevel, i første omgang, med vagten.

Kort efter forsøgte han dog at rive sig fri, og da det ikke lykkedes, sparkede han to gange sit knæ i skridtet på vagten, hvorefter han gav vagten et knytnæveslag i ansigtet.

Læs også Groft morgen-røveri mod 18-årig: Gerningsmand overførte penge med MobilePay

Herefter kom to andre personer løbende og skubbede vagten væk, hvorefter manden fik held til at løbe fra stedet.

De to personer satte sig efterfølgende ind i en bil og kørte fra stedet.

Røveren beskrives som:

Mellemøstlig af udseende

15-18 år

175-180 cm høj

Almindelig, lidt buttet af kropsbygning

Mørk i huden og med sort, kort og lidt krøllet hår

Var iført en sort sweatshirt, muligvis med hvid/guld-staffering over ærmet, samt stramme blå jeans

Oplysninger i sagen kan gives til Østjyllands Politi på telefon 114.